Аԥсны Аҳәынҭқарра Ахада Аслан Бжьаниа Аԥсны Аҳәынҭқарраҟны иҟоу Урыстәылатәи Афедерациа Ацҳаражәҳәаҩ Алексеи Двинианин Имшира идиныҳәалеит.
Адныҳәаларатә текст аҟны иҳәоуп:
«Гәык-ԥсыкала ишәыдысныҳәалоит Шәымшира!
Шәара шәгәамч, шәус азнеишьа аԥышәа змоу адипломат, аҳәынҭқарратә усзуҩы ихаҿсахьа аанарԥшуеит.
Аԥсны Аҳәынҭқарраҟны иҟоу Урыстәылатәи Афедерациа Ацҳаражәҳәарҭа Шәара шәнапхгарала аԥсны-урыстәылатәи аизыҟазаашьақәа рырӷәӷәара аус аҟны алагаламҭа дууп.
Еиуеиԥшым аусхқәа рыҟны ҳтәылақәа русеицура есааира иҿиоит, уи, ҳәарада, Шәара ишәыбзоуроуп.
Ҳаҭыр зқәу Алексеи Аркади-иԥа, ишәзеиӷьасшьар сҭахуп агәабзиара, аҭынчра, акрызҵазкуа адипломатиатә миссиаҟны аихьӡарақәа».